钦定古今图书集成/明伦汇编/官常典/第635卷 > 杜慆
## 钦定古今图书集成/明伦汇编/官常典/第635卷 > 杜慆

按《唐书杜佑传》：佑子式、方。式方子慆，咸通中为泗州
刺史。会庞勋反，围城，处士辛谠自广陵来见慆，劝出
家属，独以身守。慆曰：“吾出百口求生，众心摇矣，不如
与将士生死共之。”众闻，皆泣下。慆之闻难完，濬城隍，
阅器械无不具。贼将李圆易慆，驰勇士百人，欲入封
府库，慆为好言厚礼迎劳，贼不虞慆之谋也。明日伏甲士三百，宴球场，贼皆歼焉。圆怒，傅城战，慆杀数百
人，圆退壁城西。勋闻，益其兵，而以书射城中，促降。会
夜，慆击鼓乘城大呼，圆气夺，奔还徐州。未几，贼焚淮
口，昼夜战不息，谠乃请救于戍将郭厚本，贼解去，浙
西节度使杜审权遣将以兵千人来援，反为圆军所
包，一军尽没。慆使人间道走京师，诏戴可师以沙陀、
吐浑兵二万招讨。淮南节度使令狐绹遣牙将李湘
屯淮口，与郭厚本合，为圆所败，湘等并没，于是援绝。
贼乃以铁锁绝淮流，梯冲乘城，粮尽为薄，𫗴以给。懿
宗遣使加慆检校右散骑常侍，勉以坚守。勋遣圆入
城，见慆约降，慆怒，杀之。勋复遗之书，慆答书言：“安禄
山、朱泚等终底覆灭”者，以阴携其党勋累攻不得志，
会招讨使马举率兵至，遂解去围凡十月，慆拊循士
皆殊死奋。而辛谠冒围出入，纠辑援师，卒完一州，时
称为难。贼平，慆迁义成军节度使，检校兵部尚书，卒。